Leteckí záchranári pomáhali štyrom zraneným lyžiarom
ATE |MM| V sobotu dopoludnia bola na pomoc zranenému lyžiarovi privolaná najskôr posádka leteckých záchranárov zo Žiliny. Na svahu na Martinských holiach si pádom na lyžiach spôsobil 43-ročný lyžiar zlomeninu kľúčnej kosti. Po pristátí záchranárskeho vrtuľníka na najbližšej pracovnej pristávacej ploche si posádka prevzala pacienta od horských záchranárov, ktorí mu poskytli primárne ošetrenie. Po preložení na palubu bol zranený lyžiar letecky prevezený do Univerzitnej nemocnice v Martine. Na základňu v Poprade prišla tiež výzva o pomoc pre lyžiarov. Najskôr letel záchranársky vrtuľník do Jasnej pre 13-ročné dievča, ktoré nárazom do pevnej prekážky utrpelo zlomeninu stehennej kosti. Horskí záchranári jej zranenie primárne ošetrili a priviezli k vrtuľníku. Lekár jej doplnil ďalšie potrebné lieky a následne bola v stabilizovanom stave letecky prevezená do Detskej fakultnej nemocnice v Banskej Bystrici. Ďalší záchranný let smeroval opäť do Jasnej, kde si v oblasti Lukovho kotla po vypnutí lyže zlomil 30-ročný lyžiar dolnú končatinu v oblasti predkolenia. Lekár bol k zranenému vysadený z paluby vrtuľníka pomocou navijaka. Po ošetrení bol v transportnej sedačke z miesta evakuovaný a následne prevezený do nemocnice v Liptovskom Mikuláši. Aj posádka leteckých záchranárov z Košíc bola privolaná na pomoc zranenému lyžiarovi na zjazdovku Čučoriedky vo Vysokých Tatrách. Aj v tomto prípade išlo o spoluprácu s Horskou záchrannou službou, ktorá 27-ročného lyžiara po ošetrení priviezla k vrtuľníku. Posádka si pacienta prevzala do svojej starostlivosti a v stabilizovanom stave s fraktúrou predkolenia ho záchranári previezli na letisko v Poprade, kde bol odovzdaný privolanej posádke rýchlej zdravotnej pomoci. Tá ho ďalej transportovala do nemocnice v Poprade.